LV Eiropas Savienības Oficiālais Vēstnesis C 32/14

Lūgums sniegt prejudiciālu nolēmumu, ko 2011. gada 22. novembrī iesniedza Tribunal Administrativo e Fiscal do Porto (Portugāle) — Grande Área Metropolitana do Porto (GAMP)/Ministério da Agricultura, do Mar, do Ambiente e do Ordenamento do Território u.c.

(Lieta C-579/11)

2012/C 32/26

Tiesvedības valoda — portugāļu

Iesniedzējtiesa

Tribunal Administrativo e Fiscal do Porto

Lietas dalībnieki pamata procesā

Prasītāja: Grande Área Metropolitana do Porto (GAMP)

Atbildētājas: Ministério da Agricultura, do Mar, do Ambiente e do Ordenamento do Território, Comissão Diretiva do Programa Operacional Potencial Humano, Ministério do Trabalho e da Solidariedade Social

Pārējie lietas dalībnieki: Sindicato dos Quadros Técnicos do Estado, Ministério da Saúde un Instituto do Desporto de Portugal (IP)

Prejudiciālie jautājumi

1) Vai Kopienu tiesības un it īpaši Padomes 2006. gada 11. jūlija Regulas (EK) Nr. 1083/2006 (1) 5.–8., 22., 32., 34., 35. un 56. pants, kā arī Līguma par Eiropas Savienību darbību 174., 175. un 176. pants ir jāinterpretē tādējādi, ka tie nepieļauj izņēmumus no izdevumu teritoriālās kompensējamības principa, proti, principa, ka izdevumi saistībā ar darbībām, kuras līdzfinansē struktūrfondi un Kohēzijas fonds, atbilstoši darbības programmām tiek kompensēti tikai tad, ja tiek veikti NUTS II reģionos, uz kuriem attiecas katra no šīm darbības programmām?

2) Konkrētāk, vai iepriekš minētie tiesību akti ir jāinterpretē tādējādi, ka tie nepieļauj valsts iestādēm pieņemt noteikumus, ka, nosakot izņēmumus no izdevumu teritoriālās kompensējamības principa, investīcijas var tikt uzskatītas par kompensējamām saskaņā ar konverģences kritērijam īpaši noteiktām darbības programmām, ja šo investīciju vai saņēmējas iestādes atrašanās vieta nav NUTS II reģionos, uz kurām attiecas šīs darbības programmas?

3) Pakārtoti, vai Kopienas tiesības un it īpaši Padomes 2006. gada 11. jūlija Regulas (EK) Nr. 1083/2006 5.–8., 22., 32., 34., 35. un 56. pants, kā arī Līguma par Eiropas Savienību darbību 174., 175. un 176. pants ir jāinterpretē tādējādi, ka tiem nav pretrunā tas, ka pastāv izņēmumi no izdevumu teritoriālās kompensējamības principa, kas ļauj valsts iestādēm pieņemt noteikumus, ļaujot izdevumus saistībā ar darbībām, kuras līdzfinansē struktūrfondi un Kohēzijas fonds, atbilstoši darbības programmām uzskatīt par kompensējamiem, pat ja tie netiek veikti NUTS II reģionos, uz kuriem attiecas katra no šīm darbības programmām, īpaši, ja šie izņēmumi attiecas uz izdevumiem/darbībām ar nozīmīgu tālāku ietekmi (“spill-over effect”), proti, kurus pamato darbību raksturs un daudzpusīga ietekme, kuru tie rada arī reģionos, kuros investīcijas netiek veiktas?

4) Vēl konkrētāk, vai šie tiesību akti liedz valsts iestādēm pieņemt noteikumus, kas ļauj investīcijas uzskatīt par kompensējamām saistībā ar konverģences mērķim paredzētām darbības programmām, kurās šīs investīcijas vai saņēmēja iestāde neatrodas NUTS II reģionos, uz kuriem attiecas konverģences mērķis, it īpaši, ja tie ir saistīti ar izdevumiem/darbībām ar nozīmīgu tālāku ietekmi (“spill-over effect”), proti, kurus pamato darbību raksturs un daudzpusīga ietekme, kuru tie rada arī reģionos, kuros investīcijas netiek veiktas?

(1) Padomes 2006. gada 11. jūlija Regula (EK) Nr. 1083/2006, ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1260/1999 (OV L 210, 25. lpp.).